AARHUS: Taget på Salling blev i 2017 hurtigt en af Aarhus' største turist attraktioner.

Under et år tog det, før gæst nummer én million lagde vejen forbi stormagasinets Rooftop, som slog dørene op i august 2017.

Siden er folk fortsat med at valfarte til den 2.000 kvadratmeter store tagterrasse, der nu bliver udvidet med et nyt indendørsområde til koncerter, events og caféplads.

Det sker som en markering af, at man nu har rundet to millioner gæster i byrummet på toppen af Salling.

- Vi er fuldstændigt overvældede over den store interesse, og derfor kan vi med glæde konstatere, at vi har brug for mere indendørs plads til vores gæster i de kolde måneder. Samtidig har efterspørgslen på lukkede arrangementer fra private, virksomheder og institutioner været stor, og det vil vi nu imødekomme med udvidelsen, siger direktør for Salling Stormagasiner, Marianne Bedsted.